**Reglur**

**um skipan og störf hæfnisnefndar lögreglunnar.**

1. gr.

*Gildissvið.*

Reglur þessar gilda um störf hæfnisnefndar, sem veitir lögreglustjórum ráðgefandi álit um hæfni umsækjanda við skipun í embætti innan lögreglunnar sbr. 28. gr. lögreglulaga nr. 90/1996 með síðari breytingum.

2. gr.

*Markmið.*

Tilgangur reglnanna er að stuðla að því að val á lögreglumönnum ráðist af hæfni umsækjenda og grundvallist á ráðningarferli þar sem jafnræði og gagnsæi eru höfð að leiðarljósi. Hæfnisnefnd skal vera sjálfstæð í störfum sínum.

3. gr.

*Skipan hæfnisnefndar.*

Ríkislögreglustjórinn starfrækir hæfnisnefnd sbr. f-lið 2. mgr. 5. gr. lögreglulaga. Í nefndinni eiga sæti þrír aðalmenn, sem skipaðir eru af ráðherra til fimm ára í senn og skal einn þeirra skipaður skv. tilnefningu starfsmannaskrifstofu fjármálaráðuneytis, og tveir án tilnefningar og skal annar þeirra vera formaður nefndarinnar. Jafnframt skal skipa þrjá varamenn. Varamaður tekur sæti í nefndinni í forföllum aðalmanns og þegar aðalmaður er vanhæfur til að veita umsögn um umsækjendur.

Nefndarmenn skulu hafa þekkingu á hlutverki og starfsemi lögreglunnar. Þá skal a.m.k. einn nefndarmanna hafa haldgóða þekkingu á opinberum starfsmannarétti. Jafnframt skal gætt að ákvæði laga um jafna stöðu og jafnan rétt kvenna og karla varðandi skipan í nefndina.

4. gr.

*Sérstakt hæfi nefndarmanna.*

Um sérstakt hæfi nefndarmanna fer eftir ákvæðum stjórnsýslulaga nr. 37/1993, sbr. 1. gr. laga nr. 49/2002.

Ef umsækjandi um embætti telur að nefndarmaður sé vanhæfur skal hann svo fljótt sem auðið er gera formanni hæfnisnefndarinnar grein fyrir þeirri afstöðu sinni á rökstuddan hátt. Athugasemdirnar skulu sendar hæfnisnefndinni til úrlausnar lögum samkvæmt.

5. gr.

*Nánar um málsmeðferð.*

Lögreglustjórar skulu gera hæfnisnefndinni grein fyrir niðurstöðu sinni um fyrirhugaða veitingu embættis í sérstakri matsskýrslu til nefndarinnar, sbr. fylgiskjal með reglugerð þessari, sem send er nefndinni ásamt umsóknargögnum og öðrum upplýsingum sem aflað hefur verið vegna málsins. Í matsskýrslu gerir lögreglustjóri hæfnisnefndinni rökstudda grein fyrir niðurstöðu sinni um fyrirhugaða veitingu embættisins. Telji nefndin þörf á frekari upplýsingum vegna málsins kemur hún beiðni um öflun þeirra á framfæri við viðkomandi lögreglustjóra.

6. gr.

*Verkefni hæfnisnefndarinnar.*

Hæfnisnefndin yfirfer matsskýrslu lögreglustjóra og umsóknargögn og aðrar þær upplýsingar sem aflað er til staðfestingar á því að málefnaleg og gild sjónarmið hafi ráðið niðurstöðum lögreglustjórans í matsskýrslu og að ráðningarferlið hafi byggt á lögmætum og réttmætum sjónarmiðum.

Við mat á hæfni umsækjenda skal gætt að almennum og sérstökum hæfisskilyrðum skv. lögum.

7. gr.

*Umsögn hæfnisnefndar.*

Hæfnisnefnd veitir lögreglustjórum umsögn um fyrirhugaða skipun í embætti yfirlögregluþjóna og aðstoðaryfirlögregluþjóna og annarra lögreglumanna innan embættis hans, sbr. f-lið 2. mgr. 5. gr. lögreglulaga nr. 90/1996, sbr. a-lið 2. gr. laga nr. 51/2014. Í umsögn hæfnisnefndarinnar skal tekin rökstudd afstaða til þess hvort málefnaleg og gild sjónarmið hafi ráðið niðurstöðum lögreglustjórans um mat á umsækjendum. Umsögn nefndarinnar skal liggja fyrir innan þriggja vikna frá því að erindi barst nefndinni.

Þegar umsögn hæfnisnefndarinnar liggur fyrir metur lögreglustjóri hvort ástæða sé til frekari gagna- eða upplýsingaöflunar.

8. gr.

*Þagnarskylda.*

Nefndarmenn skulu gæta þagmælsku um atriði er varða umsækjendur og þeir fá vitneskju um í starfi sínu. Þagnarskyldan helst eftir að látið er af starfi.

9. gr.

*Varðveisla gagna og aðgangur að þeim.*

Gögn hæfnisnefndarinnar skulu varðveitt í skjalasafni nefndarinnar, sem varðveitt er í húsakynnum ríkislögreglustjóra og síðar í Þjóðskjalasafni.

Formaður nefndarinnar leysir úr beiðnum um aðgang að gögnum hæfnisnefndarinnar á grundvelli stjórnsýslulaga og upplýsingalaga.

10. gr.

*Þóknun nefndarmanna og annar kostnaður.*

Þóknananefnd ákveður þóknun nefndarmanna.

11. gr.

*Gildistaka.*

Reglur þessar sem settar eru með heimild í f-lið 2. mgr. 5. gr. lögreglulaga nr. 90/1996, sbr. a- lið 2. gr. laga nr. 51/2014 og öðlast þegar gildi.

*Innanríkisráðuneytinu, 9. september 2014*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Sigmundur Davíð Gunnlaugsson,**

dómsmálaráðherra.

*\_\_\_\_\_\_\_\_\_\_\_\_\_\_\_\_\_\_\_\_\_\_*

*Ragnhildur Hjaltadóttir.*

Fylgiskjal -

Staður, dags.

**Varðar: Skipun í embætti ……. við embætti lögreglustjórans ……..**

**I. Almennt**

Með auglýsingu nr. ……, var auglýst til skipunar staða ……. í …… deild, með starfsstöð ….... Í ljósi ríkjandi kynjahlutfalls innan lögreglu og jafnréttisáætlunar lögreglunnar, voru konur sérstaklega hvattar til að sækja um. Alls bárust x umsóknir um stöðuna. Umsóknarfrestur rann út þann [*dagsetning*] s.l.

**II. Umsækjendur**

Í auglýsingu um stöðu …… í ….. deild kom m.a. fram að til að hljóta skipun í stöðuna skuli umsækjendur hafa lokið prófi frá Lögregluskóla ríkisins. Önnur skilyrði í auglýsingu voru …….. og aðrir mikilvægir eiginleikar ....... .

Umsækjendur um störfin voru:

|  |  |  |  |  |  |
| --- | --- | --- | --- | --- | --- |
| Nafn | Kennitala | Staða | Starfsreynsla | Menntun | Önnur atriði |
|  |  |  |  |  |  |
|  |  |  |  |  |  |

**III. Mat á umsækjendum**

Tilgreina hvaða umsækjendur uppfylltu lögbundin hæfisskilyrði.

Stutt umfjöllun um hvern og einn umsækjenda. Viðtöl voru tekin/ekki tekin … niðurstaða viðtala tíunduð ef þau voru tekin.

Val lögreglustjóra á umsækjanda og ítarlegur og vandaður rökstuðningur varðandi þann sem er valinn með hliðsjón af heildstæðu mati á menntun, starfsreynslu og öðrum atriðum

**Með vísan til ofangreinds mælir lögreglustjóri með ………………. til skipunar ……… í ……. deild við embætti lögreglustjórans ………. .**

Virðingarfyllst,

………………..

lögreglustjóri